
RAPORT

asupra  propunerii legislative pentru modificarea şi completarea Legii 202/1998 privind organizarea Monitorului Oficial al României, republicată

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu  propunerea legislativă pentru modificarea şi completarea Legii 202/1998 privind organizarea Monitorului Oficial al României, republicată, trimisă cu adresa nr. Pl.x 273 din 3 mai   2010,  înregistrată cu nr. 31/422 din  5 mai 2010.
Senatul, în calitate de primă Cameră  sesizată, a respins propunerea  legislativă în şedinţa din data de 26 aprilie 2010. 
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este  Cameră decizională. 
Guvernul României, prin punctul de vedere transmis cu adresa nr.224 din 28 ianuarie 2010, nu susţine adoptarea acestei iniţiative legislative.
Consiliul Legislativ  a avizat favorabil, cu observaţii şi propuneri,  iniţiativa legislativă, conform avizului nr. 1350  din 23 noiembrie 2010.
Propunerea legislativă supusă dezbaterii are ca obiect de reglementare modificarea şi completarea Legii nr. 202/1998 privind organizarea Monitorului Oficial al României, republicată, în sensul realizării gratuite a unui produs electronic care să conţină toate actele publicate, în formă integrală, iar forma electronică a unui act normativ să se republice după fiecare modificare a acestuia, astfel încât să permită vizualizarea textului cu toate actualizările incluse.
În conformitate cu prevederile art. 61 din Regulamentul Camerei Deputaţilor, membrii Comisiei  au examinat iniţiativa legislativă mai sus menţionată, punctul de vedere al Guvernului şi avizul favorabil, cu observaţii şi propuneri, al Consiliului Legislativ în şedinţa din 26 mai 2010.
Din numărul total de 28 de  membri ai Comisiei juridice, de disciplină şi imunităţi au participat la şedinţă  22 deputaţi.
La şedinţă a participat, în calitate de invitat, domnul Mircea Marinescu, director general  - Regia Autonomă  Monitorul Oficial. 
Cu ocazia dezbaterilor s-a constatat că iniţiativa legislativă nu este corelată cu  dispoziţiile  privind republicarea actelor normative prevăzute la art. 15 şi 16 din Legea nr. 202/1998 privind organizarea Monitorului Oficial al României, republicată şi nici cu dispoziţiile art. 68 din Legea nr. 24/2000 privind normele de tehnică legislativă pentru elaborarea actelor normative, republicată,  cu modificările şi completările ulterioare, care prevăd o procedură care trebuie îndeplinită pentru a se putea republica un act normativ. Conform dispoziţiilor art. 15 din Legea nr. 202/1998, actul normativ modificat şi/sau completat se republică numai în temeiul expres al dispoziţiei cuprinse în actul de modificare şi/sau de completare, republicarea actelor normative făcându-se prin grija autorităţii publice care a emis actul de modificare şi/sau de completare. De asemenea, conform art. 16 din aceeaşi lege, republicarea actelor normative se face cu aprobarea secretarului general al Camerei Deputaţilor, pe baza avizului prealabil al Consiliului Legislativ. Dispoziţiile art. 68 din Legea nr. 24/2000, republicată, cu modificările şi completările ulterioare, prevăd o procedură obligatorie ce trebuie urmată pentru a se putea republica un act normativ.
În urma dezbaterii, membrii Comisiei au hotărât, cu majoritate de voturi,(4 voturi împotrivă, 3 abţineri) să propună plenului Camerei Deputaţilor  respingerea propunerii legislative.                    
În raport de obiectul şi conţinutul său, propunerea legislativă face parte din categoria legilor ordinare.
PREŞEDINTE,                  SECRETAR

